stanford-oval/wikipedia huggingface dataset:
ברזילאים יפנים

רובע ליברדאדה, במטרופולין סאו פאולו; זהו אזור יפני טיפוסי, וניתן לראות את השלט ביפנית על קיר הבניין.
כיום חי בברזיל דור שחלקו הוא תוצר של נישואי תערובת בין בנים ונכדים למהגרים יפנים לבין קבוצות אתניות אחרות בחברה הברזילאית. בתמונה, הזמרת הברזילאית פרננדה טאקאי (Fernanda Takai), סולנית להקת הפופ האלטרנטיווי הברזילאית פאטו פו ("ברווז פו"). טאקאי ממוצא מעורב יפני ופורטוגזי.
אישה ניפו-ברזילאית במהלך פסטיבל בקוריטיבה במהלך שנות ה-80
ברזילאים יפנים או ניפו-ברזילאים הם אזרחי ברזיל שמוצאם יפני, בין אם היגרו לברזיל או נולד שם.
ברזיל היא מדינה באמריקה הלטינית שקלטה את מרבית המהגרים שהיגרו מיפן למן ראשית המאה ה-20 ועד אמצע אותה המאה. כיום, היא המדינה המכילה את מספר היפנים הגדול ביותר בעולם, מלבד יפן. לפי הערכות, חיים בברזיל בין 2.0 מיליון אזרחים ברזילאים ממוצא יפני, וזאת בהשוואה ל-150,000 בארצות הברית. הם מרוכזים בעיקר בסאו פאולו. המהגרים היפנים הראשונים הגיעו לברזיל בשנת 1908 על האונייה קאסאטו מארו שיצאה מנמל קובה. הם היו קבוצה שמנתה כ-791 נפש, והם יצאו לברזיל במטרה למצוא תנאי מחיה טובים יותר. רבים מהם (כמו גם מהגרים סינים) הפכו לפועלים בחוות קפה. באותה עת, היה בברזיל מחסור בחוואים, ולכן זו קיבלה בברכה מהגרים מאירופה, וכן זרם של עובדים יפניים על מנת לספק את הדרישה.
בדומה למקומות נוספים בעולם, הצאצאים למהגרים היפנים קיבלו כינויים: "ניקיי" לבני דור המהגרים עצמם, "ניסיי" לדור השני של המהגרים, ו"סנסיי" לדור השלישי למהגרים. חלק מהיפנים התחתנו עם ברזילאים ממגוון הקבוצות האתניות המרכיבות את אוכלוסיית ברזיל: אירופאים, אפריקאים, אינדיאנים ועוד. במפקד הברזילאי, ברזילאים שאינם ממוצא יפני, אך נישאו לברזילאים יפנים, מזהים עצמם לעיתים קרובות כברזילאים יפנים.
מלחמת העולם השנייה ולאחריה

במהלך מלחמת העולם השנייה, ברזיל (שהייתה מבעלות הברית) ניתקה את היחסים עם יפן (שהייתה ממדינות הציר). עיתונים ביפנית נאסרו, כמו גם ההוראה בשפה זו. בשל כך, לצאצאי היפנים לא נותר אלא ללמוד בשפה הפורטוגזית בזמן המלחמה. עיתונים בגרמנית ואיטלקית, שהופצו בקרב קהילות מהגרים הדוברים שפות אלה, נאסרו גם כן, שכן גרמניה ואיטליה היו גם ממדינות הציר.
כשהעימות נגמר, פליטים יפנים רבים החליטו להתיישב בברזיל, ובכך יצרו קהילה יפנית גדולה בברזיל. בקרב הקהילה היפנית התפרסמה מחתרת בשם שינדו רנמי (臣道連盟), אשר חבריה האמינו שיפן לא הפסידה במלחמה, וכי סיום המלחמה לא היה אלא מהלך תעמולתי מצד בעלות הברית. חברי כת זו נשארו נאמנים להירוהיטו, הקיסר היפני. לאחר שרצחו חברי המחתרת 23 בני אדם בין 1946 ל-1947 פרקה המשטרה הברזילאית את המחתרת. כ-300 מחברי הכת נעצרו וכ-80 גורשו ליפן.
מרבית צאצאי היפנים בברזיל מראים עניין מועט בלמידת השפה היפנית. רוב הניסיי והסנסיי מדברים פורטוגזית בלבד, ולומדים אנגלית בבית הספר. עם זאת, בחלק מבתי הספר היפניים מלמדים הן ביפנית והן בפורטוגזית. כיום, יפנית היא שפת אימם של כ-400,000 ברזילאים.
שנות ה-80 ואילך

המצב הכלכלי ביפן השתפר והגיע לידי יציבות. במקביל, המצב הכלכלי והפוליטי בברזיל הורע. לכן, ברזילאים יפנים רבים קיבלו מיפן אשרות עבודה, היגרו ליפן, ומאוחר יותר כונו "דקסגי". אזרחות יפנית הוצעה לדקסגים הברזילאים ב-1990, על מנת לעודד את ההגירה של היפנים מברזיל. כמה ברזילאים יפנים אף היגרו לארצות הברית, קנדה ופורטוגל.
זרם המהגרים מברזיל ליפן היה וממשיך להיות גדול. מעל ל-270,000 ברזילאים יפנים חיים כיום ביפן. הם מהווים את אוכלוסיית דוברי הפורטוגזית הגדולה ביותר באסיה. מספרם אף עולה על סך דוברי הפורטוגזית במושבות העבר של פורטוגל באסיה, כמו מזרח טימור ומקאו.
מרבית הברזילאים היפנים הם נוצרים, ברובם קתולים. עם זאת, כ-25% מהם מאמינים בזן בודהיזם ובשינטו.
ראו גם

דמוגרפיה של ברזיל
הערות שוליים

↑  "Japan-Brazil Relations". Ministry of Foreign Affairs of Japan. אורכב מ-המקור ב-2021-02-25.
↑  "ブラジル連邦共和国（Federative Republic of Brazil）基礎データ｜外務省". 外務省. אורכב מ-המקור ב-2021-06-03.
כרזה שהופצה ביפן בראשית המאה ה-20 במטרה לעודד יפנים להגר לברזיל.
בראכאוכניוס

| בראכאוכניוס |
| --- | --- |
  ברכאוכניוס בציד של עוף בעל שיניים
תקופה
קרטיקון עליון 89.3–93 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: פלזיוזאוריה
משפחה:: פליוזאוריים
סוג:: בראכאוכניוס
מין:: Brachauchenius lucasi
שם מדעי
 Brachauchenius ‏ויליסטון, 1903

בראכאוכניוס (שם מדעי: Brachauchenius; מילולית: "קצר-צוואר") הוא סוג של זוחל ימי נכחד מסדרת הפלזיוזאוריה שחי בימי הקרטיקון לפני 89.3–93 מיליון שנה. מאובניו נמצאו בחפירות מארצות הברית עד קולומביה.
סוג זה תואר ב-1903 וכלול בו כיום מין אחד - Brachauchenius lucasi. מין נוסף מהסוג Brachauchenius eulerti, הועבר לסוג מגצפלוזאורוס.
יצור זה היה קרוב משפחתו של הפליוזאורוס הענקי, והוא חי בקרטיקון העליון בים הפנימי המערבי של אמריקה הצפונית. זה היה יצור גדול עם גולגולת באורך 170 סנטימטרים והערכה של אורכו הגיעה ל-10 מטרים. היצור היה בעל לסתות גדולות וארוכות עם שיניים חדות, צוואר קצר וסנפירים רחבים שעזרו לו לנוע במים בדומה לדגים. בקצה הגולגולת היו פתחי נשימה הדומים לפתחי נשימה של לווייתנים.
יצור זה היה מטורפי-העל של הקרטיקון והוא היה צייד קטלני של זוחלים ימיים אחרים, עופות ימיים, רכיכות, דגי גרם ודגי סחוס.
בית הספר הדמוקרטי בחדרה

| --- | --- |

 בית ספר
 תקופת הפעילות:  1987–הווה (כ־37 שנים) 
 מיקום
 מדינה:  ישראל ישראל
 קואורדינטות:  32°25′17″N 34°55′22″E﻿ / ﻿32.421486111111°N 34.922661111111°E﻿ / 32.421486111111; 34.922661111111
 www.democratics.org.il
 he
 
לוגו בית הספר
בית הספר הדמוקרטי בחדרה הוקם בשנת 1987 על ידי יעקב הכט וקבוצת הורים. בית הספר הדמוקרטי בחדרה הוא בית הספר הדמוקרטי הראשון בישראל. בית הספר הוקם לראשונה בתור בית ספר ניסויי-פתוח ולאחר שנתיים הוסב לבית ספר דמוקרטי. בית הספר מונה כ-550 תלמידים מגילאים 4 עד 18. הוא אחד מבתי הספר הדמוקרטיים הגדולים הוותיקים בעולם.
היסטוריה

בית הספר הדמוקרטי-פתוח הוקם בחדרה בשנת 1987. הוא הוקם על ידי יעקב הכט וקבוצה של הורים ומחנכים. עמותה בה חברות כ-300 משפחות התלמידים, נוסדה לצורך הפעלת בית הספר, והתקבל אישור ממשרד החינוך להקמתו.
תחילה הוקם בית הספר בתוך מתנ"ס בחדרה. לאחר שלושה חודשים הועבר לגבעת אקליפטוסים בשכונת ברנדייס, שבדרום העיר. בימיו הראשונים של בית הספר התנגדו רבים מההורים ומאנשי הצוות לחופש למידה מלא. רק בשנה השלישית לקיומו של בית הספר הדמוקרטי בחדרה הוחלט בפרלמנט שכל שעות החובה בבית הספר יבוטלו.
בשנת 1992 בית הספר הוכר כבית ספר ניסויי. שנתיים לאחר מכן זכה בפרס החינוך מידי נשיא המדינה ושר החינוך. בשנת 1996 הוא זכה ב"אות אביר איכות השלטון" מידי העמותה לאיכות השלטון בישראל.
מבנה בית הספר

בית הספר הדמוקרטי בחדרה מחולק לשלוש חטיבות גיל ולכיתות לחינוך מיוחד:
חטיבה צעירה - לילדים בגילאי 8 - 4
חטיבת היסודי - לילדים בגילאי 12 - 8
חטיבת התיכון - לילדים בגילאי 18 - 12
כיתות תקשורת  - ילדים על הרצף האוטיסטי.
בית הספר מאפשר לתלמידים לבחור אילו שיעורים הם רוצים ללמוד ולארגן בעצמם את מערכת השעות שלהם, וניתנת להם האפשרות להציע וליזום שיעורים שאינם מופיעים במערכת. בנוסף, בבית הספר מתקיימות פעילויות וסדנאות על בסיס קבוע.
הנחות יסוד של החינוך הדמוקרטי > תפיסת הילד כישות שלמה, אוטונמית וייחודית

הילד, בבית הספר הדמוקרטי נתפס כישות שלמה, אוטונמית, ייחודית וחד-פעמית. הילד הוא לא "לוח חלק" שיש לעצב והוא איננו כלי בשביל לשרת את הממסד ואת החברה. הילד הוא אדם מלא בעל ערכים משלו ומטרות משלו.
הנחות יסוד של החינוך הדמוקרטי > דיאלוג

הדיאלוג בבית-הספר הדמוקרטי מבוסס בעיקרו על הדיאלוג הבובריאני. דיאלוג אותו כינה מרטין בובר "אני-אתה" הוא דיאלוג של הזדהות ואמפתיה, של קשב, הכלה והבנה רגשיים. החונך תמיד ינסה לייצר עם הנחנך יחסים של "אני-אתה".
הנחות יסוד של החינוך הדמוקרטי > חירות חיונית להתפתחותו של אדם

כל אדם, ילד ומבוגר, זקוקים למרחב של חירות כדי לממש את פוטנציאל ההתפתחותי שלו.
רשויות וועדות

בית הספר הדמוקרטי בחדרה מאורגן באופן דמוקרטי, כלומר, על פי עיקרון הפרדת רשויות.
בבית הספר קיימות שלוש רשויות: מחוקקת, שופטת ומבצעת. התלמידים, המורים וההורים מתפקדים כחברים שווי זכויות ברשויות הללו, הם נבחרים בכל שנת לימודים בבחירות כלליות חשאיות.
רשויות וועדות > הרשות המחוקקת

הרשות המחוקקת בבית הספר נקראת "פרלמנט". בפרלמנט משתתפים כל חברי קהילת בית הספר: תלמידים, מורים והורי התלמידים. הפרלמנט מתכנס אחת לשבוע ומנוהל על ידי צוות שנבחר אחת לשישה חודשים באופן דמוקרטי. בפגישות הפרלמנט נקבעים כל חוקי בית הספר, החל מחוקי המשחק בחצר, דרך אופן קבלת מורים ותלמידים לבית הספר, ועד לחלוקת תקציב בית הספר. החוקים נקבעים על פי הצבעת רוב של כל חברי הפרלמנט הנוכחים בדיון. כל חוקי הפרלמנט כפופים לחוקי המדינה ולקוד האתי של בית הספר. אין לאף אדם או גוף בבית הספר הזכות להטיל וטו על החלטת הפרלמנט. ניתן להגיש ערעור על חוקים שהתקבלו במידה והחוקים התקבלו  לא לפי הנהלים.
רשויות וועדות > הרשות השופטת

הרשות השופטת בבית הספר מורכבת מוועדת פתרון קונפליקטים (פת"ק) וועדת ערעורים. בכל אחת מן הוועדות חברים תלמידים, הורים ומורים שנבחרו באופן דמוקרטי, והמתפקדים בוועדות כשופטים וכמגשרים. כל אדם בבית הספר, ללא הבדל גיל או תפקיד, יכול לתבוע או להישפט.
ועדת פת'"ק - ועדת פת"ק מתערבת במקרים של מחלוקות או עבירה על חוקי בית הספר, על פי בקשתו של כל אדם בבית הספר. חברי הוועדה שומעים את שני הצדדים ולאחר דיון נותנים את פסק דינם. תפקידה של ועדת פת"ק לדון בתלונות שהוגשו אליה על ידי חבר מקהילת בית הספר בנוגע לסכסוכים או לעבירות על חוקי בית הספר ולעזור לפתור קונפליקטים. בסמכותה של הוועדה לפסוק בסכסוכים ולהטיל עונשים במידת הצורך.
ועדת ערעורים - ועדת ערעורים פועלת אם פסק הדין של ועדת משמעת אינו מקובל על אחד מהצדדים, והוא בוחר לערער עליו בפני ועדת ערעורים. ועדה זו מתפקדת כבית דין עליון של בית הספר. ניתן לערער בפני הוועדה גם על חוקים של הפרלמנט שפוגעים בעקרונות הדמוקרטיה, שהתקבלו בהליך לא תקין או שמתנגשים בחוקים אחרים.
רשויות וועדות > הרשות המבקרת

הרשות המבקרת היא הבודקת את תפקוד כל הגורמים בבית הספר, כדי לוודא כי הגופים פועלים על פי החוק, באופן תקין ויעיל.
ועדת ביקורת נבחרת כל שנה מתוך קהילת בית הספר ומבצעת את הביקורת בבית הספר. לצורך כך עליה לקחת בחשבון תלונות של ציבור קהילת בית הספר.
רשויות וועדות > הרשות המבצעת

הרשות המבצעת בבית הספר פועלת מכוח סמכויות שהוענקו לה על ידי הפרלמנט. היא מורכבת מוועדות שונות האחראיות ליישם ולבצע את החלטות הפרלמנט. בתחילת כל שנה נערכות בחירות לוועדות, וכל תלמיד, מורה, או הורה רשאי לבחור ולהיבחר אליהן. כל ועדה קובעת את סדרי עבודתה ומועדי התכנסותה. הוועדות תדווחנה על פעילותן לפרלמנט.
ועדת צוות טכני - עיסוק בהגברה,תאורה וכל מה שקשור בחלק הטכני של אירועים חשובים או אירועים בית ספריים.
ועדת אירועים - ארגון אירועי בית הספר.
ועדת אקלים - אחראית על קיום פעילויות חינוכיות ואקטיבסטיות למען מאבק במשבר האקלים.
ועדת ביקורים - אחראית על ביקורים בבית הספר ומתן הסברה.
ועדת בעלי חיים - אחראית על מתן מענה לבעלי החיים (שאינם בני אדם) אשר נמצאים בבית-הספר ולאתגרים אשר מייצרת מערכת היחסים שלהם עם בני-האדם.
ועדת ועדות -  אחראית על שמירת מנגוניני הדמוקרטיה הבית ספרית ועל ערכי הדמוקרטיה הבית-ספרית.
ועדת חוצות  - אחראית לפיתוח וטיפוח חצרות בית הספר וסביבותיו, לרבות ניקיון, אסתטיקה ובטיחות.
ועדת חריגים - טיפול בפניות ובקשות של תלמידים לצרכים חריגים.
ועדת טיולים - אחראית על כלל טיולי בית הספר.
ועדת מורים - לקבל מורים לעבודה בבית הספר, לערוך משובים על מורים ולטפל בתלונות המוגשות על מבוגרים.
ועדת מזנון - אחראית על הקשר שבין קהילת בית הספר למפעילי המזנון בבית הספר.
ועדת מערכת - אחראית על טיפול בבעיות של המערכת (שינויים והוספות למערכת), ותכנון המערכת הבאה.
ועדת ספורט - אחראית על הפעילות הספורטיבית בבית הספר, לרבות אירועי ספורט, טיפול במתקני הספורט וקביעת כללים למשחקי הכדור ברחבי בית הספר ואכיפתם.
ועדת קליטת תלמידים -   אחראית להציג למתעניינים את בית הספר ודרכי התנהלותו, ולסייע להם לקבל החלטה מושכלת האם הוא מתאים להם.
ועדת תכנון ובינוי - אחראית על קידום בינוי בית-הספר כך שיתאים לצרכיו.
ועדת תקציב - אחריות לכספי בית הספר וחלוקתם.
ועדת תקשורת - אחראית על תקשורת בית הספר בקהילה ובשרתות החברתיות ובתחזוקת אתר בית הספר באופן שוטף.
עמותת ההורים

העמותה היא גוף התנדבותי שאחראי על קיום כלכלי של בית הספר, ניהול מוסדותיו, העסקת עובדים ועוד. העמותה אינה גוף פדגוגי ואינה מחליפה את מוסדות בית הספר (פרלמנט, ועדות בית ספר וכדומה). כל הורה לילד בבית הספר חבר בעמותה. כמו כן, כל איש צוות בבית הספר חבר בעמותה. אחת לשנה לפחות מתכנסת העמותה במסגרת האספה הכללית.
עמותת ההורים > ועדות העמותה

ועד העמותה הוא גוף שנבחר מתוך האספה הכללית של העמותה. לוועד יו"ר נבחר המרכז את פעילות הוועד.
בנוסף לוועד העמותה ישנם ועדות משנה מתוך ועד העמותה. נבחרות ועדות שונות כשהמרכזית ביניהן היא ועדת כספים לניהול כל ענייני הכספים של בית הספר וועדת ביקורת אשר תפקידה לבקר את פעילות ועד העמותה.
חונכות

אחד הכלים החינוכיים המשמעותיים בחינוך דמוקרטי בכלל ובבית-הספר הדמוקרטי בפרט הוא החונכות.
חונכות היא עמוד השדרה הפדגוגי של בית הספר הדמוקרטי בחדרה. היא פותחה בהדרגה על-יד צוות בית-הספר ונבנתה בתהליך חשיבה מעמיק שכלל לימוד של תיאוריות פסיכולוגיות, חינוכיות פילוסופיות, יחד עם עבודה מעשית של החונכים עם התלמידים. מערכת החונכות מתמקדת במערכת היחסים בין המבוגרים לתלמידים, מתוך הבנה שמערכות היחסים הן שמשפיעות על המעשה החינוכי ומעצבות אותו.
ראו גם

חינוך דמוקרטי
בית הספר סאדברי ואלי
תוכניות בית הספר החדש
בוהומיל הראבאל

| --- | --- |

בוהומיל הראבאל ב-1985
 לידה:  28 במרץ 1914 Brno-Židenice, צ'כיה 
 פטירה:  3 בפברואר 1997 (בגיל 82) פראג, צ'כיה 
 שם לידה:  Bohumil František Kilian 
 מדינה:  צ'כוסלובקיה, צ'כיה 
 מקום קבורה:  Hradištko 
 מקום לימודים:  אוניברסיטת קארל בפראג, הפקולטה למשפטים, אוניברסיטת קארל בפראג 
 שפות היצירה:  צ'כית 
 סוגה:  שירה, סיפורת 
 יצירות בולטות:  Miloš Hrma, שירתתי את מלך אנגליה, רכבות שמורות היטב, Too Loud a Solitude 
 תקופת הפעילות:  מ-1952 
 בן או בת זוג:  Eliška Hrabalová 
 פרסים והוקרה:  מדליית ההצטיינות (1996)  קלמנט גוטוולד (30 באפריל 1968)  Meritorious Artist (6 במאי 1989)  דוקטור לשם כבוד מאוניברסיטת פדובה (9 במאי 1996)  פרס ירוסלב סיפרט (1993)  בפסקה זו רשומה אחת נוספת שטרם תורגמה 
 
בוהומיל הראבאל (בצ'כית: Bohumil Hrabal; ‏28 במרץ 1914 –  3 בפברואר 1997) היה סופר צ'כי.
ביוגרפיה

בוהומיל הראבאל נולד ב-28 במרץ 1914 ב-Židenice, פרבר של ברנו, ששכנה אז באימפריה האוסטרו-הונגרית. אימו, Marie Božena Kiliánová, הייתה לא נשואה. עד גיל שלוש, הראבאל גדל בעיקר אצל סבא וסבתא שלו בברנו, בשעה שאימו עבדה בעיירה Polná במבשלת בירה, שם הכירה את בעלה לעתיד, František Hrabal. הזוג התחתן ב-1917, נולד להם בן (Břetislav Josef Hrabal), וב-1919 עברו לנימבורק (Nymburk), עיירה קטנה כ-45 ק"מ מזרחית מפראג על נהר האלבה, שם אביו החורג של הראבאל הפך למנהל מבשלת בירה.
ב-1935 החל הראבאל ללמוד משפטים באוניברסיטת קארל בפראג. את התואר קיבל רק ב-1946, מאחר שהאוניברסיטאות בצ'כוסלובקיה נסגרו ב-1939 ועד תום הכיבוש הנאצי. במהלך המלחמה עבד כפועל ברכבת, ולאחר המלחמה עבד במגוון עבודות: סוכן ביטוח, סוכן מכירות נודד, פועל בתעשיות המתכת בקלאדנו (Kladno), פועל בתחנה לאיסוף נייר, ועוזר במה בתיאטרון בפראג. ב-1956 התחתן הראבאל עם Eliška Plevová.
את דרכו הספרותית החל הראבאל כמשורר, עם פרסום אוסף שירים ב-1948. הוא החל לפרסם ספרים לפרנסתו החל מ-1963. ב-1968, לאחר הפלישה הסובייטית לצ'כוסלובקיה, נאסר על הראבאל להמשיך ולפרסם. כמה מיצירותיו הידועות ביותר יצאו בשנים לאחר מכן במהדורות סאמיזדאט מחתרתיות. ב-1975 הראבאל נתן ראיון שהכיל אמירות אוהדות למשטר הקומוניסטי, לכעסם הרב של כמה ממתנגדי המשטר, אך ראיון זה אפשר לו לשוב ולפרסם את ספריו, גם אם תחת מגבלות. בהמשך נמנע הראבאל ממעורבות פוליטית.
הראבאל נפטר ב-3 בפברואר 1997, לאחר שנפל מחלון בקומה החמישית בבית החולים בו שהה, בניסיון להאכיל יונים. הוא נקבר בחלקת הקבר של משפחתו בכפר ליד נימבורק, העיירה בה גדל כילד.
כתביו

הראבאל פרסם עשרות סיפורים ורומנים במהלך חייו - כל כתבי הראבאל בצ'כית יצאו ב-19 כרכים. קורות חייו, מנעוריו במבשלת השיכר בנימבורק ועד העבודות השונות בהן עסק, מצאו דרכן לתוך סיפוריו. כתיבתו אסוציאטיבית וציורית, ולעיתים קרובות כתב במשפטים ארוכים; כך למשל ספרו "שיעורי ריקוד למבוגרים ולמתקדמים" כתוב כולו כמשפט אחד. רות בונדי, שתרגמה אחדים מספריו לעברית, תארה את כתיבתו כך: "לרוב, הוא מוותר על רצף העלילה. כתיבתו היא אסמבלאז'ים וקולאז'ים, צירוף של תמונות, אסוציאציות, עלילות, הרהורים, מציאות אותנטית, ליריקה של היום-יום, דמיון פרוע, שפה היונקת משורשי הלשון הצ'כית בתוספת מלים שהן פרי המצאתו."
רבים מספריו של הראבאל עובדו לסרטים צ'כיים. בעיקר ידוע הסרט רכבות שמורות היטב משנת 1966, בבימויו של יז'י מנדל, שמבוסס על רומן של הראבאל באותו השם משנת 1965. הסרט, מהבולטים שבסרטי הגל הצ'כוסלובקי החדש, זכה בפרס האוסקר לסרט הזר הטוב ביותר בשנת 1968.
ספרים שתורגמו לעברית

שירתתי את מלך אנגליה (1971). יצא לאור בעברית בתרגומה של רות בונדי בהוצאת עקד-גוונים, 1993.
תספורת (1974). יצא לאור בעברית בתרגומה של רות בונדי בהוצאת גוונים, 1999.
בדידות רועשת מדי (1977), העיירה שבה נעצר הזמן (1974). יצאו לאור כספר אחד בתרגומה של רות בונדי בהוצאת עקד-גוונים, 1994.
חתונות בבית (1986). יצא לאור בעברית בתרגומה של רות בונדי בהוצאת גוונים, 2004.
שותים ומדברים: מבחר סיפורים. יצא לאור בעברית בתרגומה של רות בונדי בהוצאת גוונים, 2000.
הערות שוליים

↑  רות בונדי, "על הראבאל וכתיבתו", בסוף הספר "שירתתי את מלך אנגליה" בתרגומה, עמ' 164-167.
↑   בוהומיל הראבאל, במסד הנתונים הקולנועיים IMDb (באנגלית)
| --- | --- |
בקרת זהויות :  NLI: 987007262877705171  PLWABN: 9810598304705606  BIBSYS: 90061920  BNE: XX938765  BnF: cb11907844c (data)  CANTIC: a10101512  CiNii: DA04938593  GND: 11882192X  ICCU: CFIV012581  ISNI: 0000 0000 8370 904X  LCCN: n50029223  LNB: 000004308  NDL: 01211669  NKC: jk01042564  NLA: 35209916  NLG: 64561  NLK: KAC200609357  NSK: 000058808  NTA: 068888481  RERO: 02-A003386251  SELIBR: 210495  SUDOC: 026925974  Trove: 178977  VIAF: 34458072   WorldCat (עם VIAF): 34458072 
בוהומיל הראבאל מצויר על "קיר הראבאל" בפראג, יחד עם חתוליו האהובים
ביטלג'וס (מחזמר)

| --- | --- |

סמליל המחזמר
 הפקה:  2018 וושינגטון די. סי.
 כתיבה:  סקוט בראון אנתוני קינג
 מילות השירים:  אדי פרפקט
 מבוסס על:  "ביטלג'וס" מאת מייקל מק'דוול וורן סקארן
 מוזיקה:  אדי פרפקט
 מקום ההתרחשות:  עיירה קטנטנה בקונטיקט
 תקופת ההתרחשות:  שנת 1988
 מדינה:  ארצות הברית ארצות הברית
 סוגה:  קומדיה שחורה על-טבעי פנטזיה
 הצגת בכורה:  14 באוקטובר 2018 (התיאטרון הלאומי, וושינגטון די. סי.)
 שפה:  אנגלית
 אתר רשמי
ביטלג'וס (באנגלית: Beetlejuice The Musical) הוא עיבוד מוזיקלי עם שירים ומוזיקה מאת המלחין אדי פרפקט ותסריט מאת סקוט בראון ואנתוני קינג, המבוסס על סרט האימה הפרודי באותו השם משנת 1988, שנכתב על ידי מייקל מק'דוול וורן סקארן ובוים על ידי הבמאי טים ברטון. המספר את סיפורם של בעל ואישה שמגלים, לאחר שקיפחו את חייהם, שמשפחה יאפית עברה לגור בביתם ומנסים לגרש אותם ללא הועיל בעזרתו של "מגרש חיים" (על משקל "מגרש שדים") בשם ביטלג'וס, שמזומן באמצעות אמירת שמו שלוש פעמים.
המחזמר עלה בהצגת בכורה ב-14 באוקטובר 2018 בתיאטרון הלאומי שבוושינגטון די. סי., והוא עלה על תיאטראות ברודוויי ב-25 באפריל 2019.
רקע

בשנת 2016, דווח על תהליכי עבודה עבור עיבוד מוזיקלי שייעשה לסרט "ביטלג'וס" שיצא לאקרנים בשנת 1988 בבימויו של הבמאי טים ברטון. המחזמר עתיד היה להיות מבוים על ידי הבמאי אלכס טימברס ולהיות מופק תחת אחריותם של אולפני האחים וורנר ואף נעשתה קריאה מקדימה עם כריסטופר פיצגראלד. במרץ 2017 נודע שהקומיקאי המוזיקלי האוסטרלי אדי פרפקט יכתוב את המוזיקה ואת מילות השירים, ושסקוט בראון ואנתוני קינג יכתבו את התסריט עבור המחזמר ושקריאה נוספת תתקיים במאי, בהשתתפותו של קריס קוקול כמפקח מוזיקלי. למחזמר היו שלוש קריאות ושתי סדנאות ניסיוניות עם אלכס ברייטמן בתפקיד הראשי, סופיה אן קארוזו כמו לידיה דץ וקרי באטלר ודני פודי כברברה ואדם מייטלנד.
הפקות

המחזמר עלה בהצגת הבכורה שלו בתיאטרון הלאומי שבוושינגטון די. סי. והורץ מ-14 באוקטובר ועד ל-16 בנובמבר 2018. ההפקה בוימה על ידי אלכס טימברס עם כוריאוגרפיה מאת קונור גלאגהר, פיקוח מוזיקלי מאת קריס קוקול, עיצוב תפאורה מאת דייוויד קורינס, עיצוב תלבושות מאת ויליאם איבי לונג, עיצוב תאורה מאת קנת פוזנר, עיצוב קול מאת פיטר היילנסקי, עיצוב הקרנה ווידאו מאת פיטר ניגריני, עיצוב בובות מאת מייקל קארי, אפקטים מיוחדים מאת ג'רמי צ'רניק, אשליות מאת מייקל ובר, מוזיקה בהפקתו של מאט סטין וסידורי מיקום מאת דייוויד דבון.
ב-16 באוגוסט, הוכרז שאלכס ברייטמן יככב בתפקיד הראשי כביטלג'וס לצדה של סופיה אן קארוזו כלידיה דיץ, לאחר שגילמו את התפקידים האלו בסדנאות.
ב-22 באוגוסט הוכרז על צוות השחקנים המלא, ביניהם קרי באטלר (לאחר שהופיעה בסדנאות) ורוב מק'לור כברברה ואדם מייטלנד, לסלי קריטזר ואדם דאנהייזר כדליה וצ'ארלס דיץ, ג'יל אברמוביץ' ודני רוטיגליאנו כמקסין ומקסי דין וקאלווין מון לו כאוטו. האנסמבל יכלול את טסה אלבס, ג'וני ברנטלי, ריאן ברסלין, ברוק אנגן, אייב גולדפרב, אריק אנתוני ג'ונסון, אליוט מטוקס, מתאו מלנדז, ג'ורג' מריק, ראמון אוונס, דווין רוברטס, פרסלי ריאן, קים סאווה ודנה שטיינגולד.
עלילה > מערכה ראשונה

ההצגה מתחילה בלווייתה של אמילי דיטץ.
בתה של אמילי, לידיה, שרה על ההשלכות של המוות של אימה, כיצד אביה לא מתייחס למוות ואליה, ועל איך שהיא מרגישה שקופה ו"בלתי נראית" בעיני החברה ("Prologue: Invisible"). בסוף השיר, מתגלה דמותו של ביטלג'וס, שד ששר שיר על המוות וכל הקונספט של למות ("The Whole Being Dead Thing"). לאחר מכן, ביטלג'וס שובר את הקיר הרביעי ומספר לקהל על החיים שלו בתור מת בעולם של החיים, ושאף אחד לא יכול לראות אותו, אלא אם כן בן- אדם חי יאמר את שמו שלוש פעמים. הוא מספר שהוא מתכנן לגרום לכך בקרוב.
ביטלג'וס מציג לנו את אדם וברברה מייטלנד. הם זוג נשוי נורמי וקצת חנונים, שרוצים להקים משפחה. אבל הם לא מוכנים רגשית לזה, ומתרצים סיבות רבות מדוע הם עדיין לא מוכנים להביא ילד. תוך כדי שברברה ואדם שרים, הם קופצים ביחד, הרצפה נשברת והם נופלים לתוכה ומתים ("Ready Set, Not Yet"). "הספר למת המתחיל" נופל מהשמיים (באנגלית- The Handbook for the Recently Deceased)  וביטלג'וס שורף אותו, מכיוון שהוא לא רוצה שברברה ואדם ילכו לעולם התחתון של המתים (כמו שכתוב בספר) אלא שיירדפו את הבית שלהם ואת האנשים שעוברים לגור בו על מנת שיעזרו לו לגרום למישהו לאמר את שמו שלוש פעמים. לאחר מכן, ברברה ואדם מטפסים בחזרה מההריסות של הרצפה ומבינים שהם מתים;
ביטלג'וס מציג את עצמו לאדם וברברה ומציע לעזור להם לרדוף את ביתם. ובתמורה, הם יעזרו לו לגרום לאיש חי לאמר את שמו ("The Whole "Being Dead" Thing, Pt. 2"). ביטלג'וס מראה לברברה ואדם שמשפחת דיטץ
קנתה את הבית שלהם ומסביר להם שרק אם יתנו לו לעזור, הם יוכלו להעיף את משפחת דיטץ מהבית. ברברה ואדם מסכימים לקבל את עזרתו (The Whole "Being Dead" Thing, Pt. 3"). בינתיים, אביה של לידיה, צ'ארלס מגיע לבית עם מאמנת החיים של לידיה. דליה (שאביה שכר לה כמו פסיכולוגית, אבל היא לא עושה עבודה טובה בכלל). שהיא בנוסף המאהבת של צ'ארלס. הם מדברים על איך הם יוכלו לשנות את הבית
כשלידיה נכנסת ושואלת מתי הם יחזרו הביתה, צ'ארלס אומר לה שהוא קנה את הבית. לידיה נכנסת ללחץ ואומרת שהרוח של אמא שלה רודפת את הבית הקודם שלהם ושהם צריכים לחזור. צ'ארלס משתיק את לידיה ואומר שהבוס שלו, מקסי דין, יתארח אצלם בעוד יומיים- ועוזב. 
דיליה מנסה לכפות על לידיה אושר כנגד רצונה. ואז לידיה מבריחה אותה, אחרי שהיא עוזבת, לידיה מתחילה לדבר לעצמה, משוכנעת שהרוח של אמה איתה ופורקת את כל העצב שנשאר לה מאז שנפטרה ושאבא שלה אפילו לא מזכיר את השם שלה (לא את שלה ולא את של אמה) ושהיא מרגישה בלתי נראית. היא אומרת שהיא עוד תגרום לאבא שלה להגיד את השם של אמה(dead mom)
רשימת שירים > וושינגטון די. סי.

* שיר שנכלל בסרט המקורי.
^ שיר שנחתך והוצא מן המחזמר לאחר ניסיונות ההרצה.

לאחר ניסיונות ההרצה בוושינגטון די. סי., השיר "Everything is Meh" נכתב מחדש לחלוטין בגלל תלונות הקהל על כך שהשיר נראה כחסר סנכרון לחלוטין עם שאר המופע והוחלף בתיאטראות ברודוויי בסצנה אחרת, שבה מיס ארגנטינה מבצעת את השיר החדש שנקרא כעת "What I Know Now".
רשימת שירים > תיאטראות ברודוויי

* שיר שנכלל בסרט המקורי.
^ השיר אינו כלול באלבום ההקלטות המקורי של הפקת ברודוויי.
רשימת שירים > אלבום ההקלטות

אלבום ההקלטות של הקאסט המקורי מברודוויי הופץ באופן דיגיטלי על ידי חברת "גוסטלייט רקורדס" ב-7 ביוני 2019.
צוות השחקנים והדמויות

| הדמות | סדנה (2017) | וושינגטון די>  סי. (2018) | תיאטראות ברודוויי (2019) | חזרה לברודוויי (2022) | סיבוב הופעות |
| --- | --- | --- | --- | --- | --- |
| ביטלג'וס | אלכס ברייטמן | אלכס ברייטמן | אלכס ברייטמן | אלכס ברייטמן | ג'סטין קוליטי |
| לידיה דיץ | סופיה אן קארוזו/פרסלי ריאן | סופיה אן קארוזו/פרסלי ריאן | סופיה אן קארוזו/פרסלי ריאן | אליזבת טייתר | איזבלה אסלר |
| ברברה מייטלנד | קרי באטלר | קרי באטלר | קרי באטלר | קרי באטלר | בריטני קולמן |
| אדם מייטלנד | דני פודי | רוב מק'לור | רוב מק'לור | דייוויד ג'וספברג | וויל ברטון |
| דליה דיץ | לזלי קריטזר | לזלי קריטזר | לזלי קריטזר | לזלי קריטזר | קייט מרילי |
| מיס ארגנטינה | לזלי קריטזר | לזלי קריטזר | לזלי קריטזר | מישל ארוואנה | דניאלה מריה גונזלס |
| צ'ארלס דיץ | אדם דאנהייזר | אדם דאנהייזר | אדם דאנהייזר | אדם דאנהייזר | ג'ס שארפ |
| מקסין דין | ג'יל אברמוביץ' | ג'יל אברמוביץ' | ג'יל אברמוביץ' | זוניה לאב | קארין אלרס |
| ג'ונו | ג'יל אברמוביץ' | ג'יל אברמוביץ' | ג'יל אברמוביץ' | זוניה לאב | קארין אלרס |
| מקסי דין | דני רוטיגליאנו | דני רוטיגליאנו | דני רוטיגליאנו | דני רוטיגליאנו | בריאן וגון |
| אוטו | קאלווין מון לו | קאלווין מון לו | קאלווין מון לו | קאלווין מון לו | אייב גולדפרב |